khistorydata/jeongjo-sjw-relations huggingface dataset:
정조 0년
丙申九月初六日未時。上御尊賢閣。次對承旨入侍時。右承旨鄭民始。假注書徐龍輔。記注官金鳳顯。記事官卜台鎭。以次進伏訖。上曰。二所試官入侍。賤臣承命而出。與二所試官徐命善吳載純鄭晩淳蔡弘履鄭元始李秉模朴在源。掌令具修溫。副修撰尹行修。獻納李坪進伏。上曰。一所則科場之紛拿特甚。二所則場內肅然云。予甚嘉卿等。命善曰。此豈臣等嚴禁而然。專由於聖上敎化洽然之致。儒生輩。得聞勅敎之連下。自然不致紛拿矣。命秉模讀試劵。上曰。論表策壯元之文。皆好矣。命善曰。今榜之人。皆是素有文名之人矣。秉模讀試劵訖。命諸試官先退。修溫坪行修所啓。和緩與厚謙。前後聲討。已盡其窮凶極惡之罪。凡在血氣之倫者。莫不切齒痛心。而其內外相應。排布經營。潛售凶圖。危逼聖躬者。莫非和緩之爲窩主。而厚謙雖命置法。和緩爵號自如。尙逭王章。輿情憤鬱。久而益激。請和緩爲先削去其號。依律處斷。上曰。不允。又所啓。昨冬國家安危之機。至今追思。尙覺懍然。苟有體國大臣。則雖非上敎。固當直請聽政。而伊時首相韓翼謩。徒畏麟賊之氣熖。罔念國勢之岌嶪。不體上敎。徒事𦇯縫。使宗國大計。幾至難言之境。論其罪負。不可付處薄勘而止。請豊川府付處罪人韓翼謩遠竄。上曰。俄者處分。不但意在本事之決處。亟停勿煩。又所啓。付處罪人金相福。以天生妖邪之性。具萬古宵小之行。斷其平生。直一鳳漢之影子也。蝨附狐媚之態。人不忍正視。趨勢射利之跡。世自有公案。鳳漢之勢掀天。而相福爲其狎客死士。鳳漢之眼無君。而相福爲其腹心爪牙。指忠爲逆。指逆爲忠。嫉視士類。如復私讐。直與麟謙恒簡輩。腸肚相連。打成一團。其居相職也。荐剡取捨。先承鳳漢之風旨。又聽麟謙之指揮。使賊勢䲭張。凶謀益肆者。皆相福之所贊助。而昨冬徐命善疏出之後。宋瑩中深文之說。稱以所見無異同。麟漢不必知之說。謂以語脈不如此。至於命讀睿章之時。敢請中間傳說之査問。至下中官拿鞫之聖敎。雖其成命還寢。而相福之包藏禍心。昭然難掩。若翔雲之換父易祖。乃人倫之大變。而相福實自主張。滅絶天常。萬戮難逭。而畢竟雲賊之妖惡。亦出於相福之釀成。以雲招中疏草一本。送于領府事云云觀之。其爛漫和應。灼然可知。逆雲旣已伏法。而相福獨爲晏然者。揆以王章。寧有是理。今以筵話傳說。論相福之罪者。眞是緦功之察耳。且麟謙雲諸賊。亘古所無之惡逆。而拘於平法之新令。孥戮之典。不得快施。輿情之憤鬱。去而愈激。相福本以洪家之人。與此三賊。凶謀祕計。無不參涉。而到今罪名。只於付處薄勘而止。則豈可曰國有法乎。請平海郡付處罪人金相福。爲先遠竄。上曰。甚非處分之本意。又何起閙。亟停勿煩。以上出擧條修溫坪所啓。尹養厚之於厚賊。締結綢繆之狀。固已狼藉難掩。而到今彰著之罪犯。尤有所萬萬驚憤者。其窮凶情節之究覈處斷。不容少緩。請巨濟府荐棘罪人尹養厚。亟令王府。拿鞫嚴問。快正王法。上曰。不允。又所啓。今番獄事。商輅善海之書札中凶言悖說。實是亘古所無之逆節。而趾海纘海之爛漫同情。渠旣自服。則今此酌處之命。實爲失刑之大者。請穩城府定配罪人趾海。濟州牧定配罪人纘海。更令王府。拿鞫嚴問。快施當律。上曰。不允。又所啓。敬彬成運之與若淵相簡。爛漫綢繆之狀。旣已畢露於諸賊招辭中。而抵賴不服。未施當律。揆以王法。失之太寬。請薪智島定配罪人敬彬。熊川縣定配罪人成運。亟令王府。更爲拿鞫得情。上曰。不允。又所啓。尹象厚之宗廈復出之說。旣已面質見屈。則難免自做之歸。況渠以養厚之兄。同惡相濟。則以此以彼。決不可放歸而止。請還寢尹象厚放歸田里之命。仍施絶島定配之典。上曰。不允。又所啓。洪樂任所處之地。顧如何。而交結凶徒。敢以溫室樹等語。爛漫酬酢於逆雲。綢繆往來於賊謙。名出凶招。非止一再。其在獄體。決不可不嚴覈得情。請洪樂任亟命王府。拿鞫嚴問。上曰。亟停勿煩。又所啓。妖宦壽賢之締結一種嗜利之凶徒。爛漫和通之狀。渠旣明白納招。則豈可一日容貸於覆載之間乎。今此酌處之命。雖出於好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。上曰。不允。以上出擧條修溫所啓。洪述海所犯貪贜之外。其在京之時。趾海纘海相簡。綢繆密謀之情跡。必無不知之理。請鏡城府定配罪人洪述海。拿鞫嚴問得情。上曰。不允。又所啓。洪龍漢以麟漢之弟。謟事厚謙。至於約婚。則其聲勢之相援。情跡之相關。推此可知。當此鋤治黨與之時。不可置之於輦轂之下。請副司直洪龍漢。遠地定配。上曰。不允。又所啓。國朝用人。惟在科目。而其試取之不公。莫有甚於乙未五月庭試。榜眼一出。國言暄藉。物情之駭惋。久而未已。其在嚴科場重選擧之道。不可以時月之稍久。置而不論。請罷乙未五月庭試榜。上曰。不允。又所啓。爲奴罪人河翼龍金重得。敢以罔測之說。做作眞諺之書。暗投宮禁之中。欲售危逼之計。究其所爲。萬萬窮凶。決不可一刻容貸於覆載之間。請爲奴罪人河翼龍金重得。亟命王府。拿鞫得情。快正王法。上曰。不允。又所啓。賊翔之妖邪釁累。豈尋常參訪之類。而安大濟之往來其家。旣發渠招。則其酬酢之情節。不盡究覈。遽蒙宥釋。此雖由於我聖上好生之德意。論以鞫體。決不可放逐而止。請放逐罪人安大濟。更令王府。拿鞫得情。上曰。不允。又所啓。今番應元父子之凶疏逆腸。實是亘萬古所未有之劇賊。而原其凶疏。專由於權正忱之日記也。雖未知辭語之如何。而其弟正欽。乃敢傳示道顯於其兄旣故之後。致有此叵測不道之疏。況其酬酢和應之說。旣發於親問之下。則其在鞫體。宜卽嚴覈得情。請權正欽。卽令王府。拿鞫嚴問。上曰。不允。又所啓。若鍊之於應元父子之凶疏。首尾同情之狀。綻露賊招。而終始抵賴。未施當律。揆以王章。失之太寬。請朔州府定配罪人若鍊。更令王府。拿鞫得情。上曰。不允。又所啓。李克生前後罪惡。已悉於憲臣之啓。道伯之狀。而今此酌處之命。雖出於好生之德意。而其在討凶懲貪之典。決不可容貸也明矣。請河東府定配罪人李克生。依律處斷。上曰。不允。以上出擧條修溫坪所啓。臣等。俱以無似。無一言一事之裨輔。而今於韓翼謩金相福付處之敎。有不容泯默者。以兩罪人罪狀。論列仰陳矣。及承聖批。以起閙爲敎。此莫非臣等人微言輕。不能見孚於君父之致。臣等。何敢一刻晏然於臺次乎。請命遞斥臣等之職。上曰。法旣伸矣。而復事强聒。殊不知鎭定之意。子莫知爲穩也。勢難例批。勿辭。民始曰。掌令具修溫。獻納李坪。再啓煩瀆。退待物論矣。上曰。知道。三司先退。命書傳敎曰。新除承旨。待下批牌招察任。命退。諸臣以次退出。
정조 0년
丙申九月初六日初更四點。上御興政堂。坐直承旨。一所試官。同爲入侍時。一所試官李溎宋文載鄭昌聖宋載經柳炯朴天衡李儒慶。大司憲徐有隣。司諫李重馥。右副承旨金鍾秀。假注書徐龍輔。記注官金鳳顯。記事官卜台鎭。以次進伏訖。上曰。場中不爲紛拿乎。溎曰。士習濟濟矣。上曰。無書冊乎。溎曰。果無一卷冊持入者矣。上曰。策文善對者多乎。溎曰。初則意謂策文三十張。必難得矣。及其考劵也。善對者多。三十張入格。甚無難矣。命炯讀試劵訖。命退。諸臣以次退出。
정조 0년
都承旨洪國榮藥院直。左承旨李義翊坐直。右承旨鄭民始坐。左副承旨金鍾秀坐直。右副承旨兪彦鎬受由在外。同副承旨尹弘烈坐。注書二員未差。假注書柳孟養藥院直徐龍輔仕直。事變假注書宋俊載仕。
정조 0년
尹弘烈啓曰。來十一日輪對取稟。傳曰。爲之。
정조 0년
傳于李義翊曰。營廷郞廳入侍。
정조 0년
以掌令具修溫。獻納李枰牌不進罷職傳旨。傳于李義翊曰。只推。
정조 0년
李義翊。以御營廳言啓曰。本廳字內。惠化門南邊駝駱山下體城頹毁處修築事。前已。啓下矣。明日爲始。修築之意。敢啓。傳曰。知道。
정조 0년
鄭民始。以一所巡廳言啓曰。去夜初更量。犯夜人別監白希石。執捉之意。敢啓。傳曰。移送刑曹處之。
정조 0년
李義翊。以刑曹言啓曰。因一所巡廳啓辭。去夜初更量犯夜人白希石。移送刑曹處之事。命下矣。犯夜人白希石。依律文決笞三十。放送之意。敢啓。傳曰。知道。
정조 0년
傳于金鍾秀曰。明日講員多。時刻以辰初初刻進定。
정조 0년
大司憲徐有隣啓曰。掌令具修溫。以臣以無似。無一言一事之裨補。而今於韓翼謩金相福付處之敎。有不容泯默者。以兩罪人罪狀。論列仰陳矣。及承聖批。以起閙爲敎。此莫非臣人微言輕。不能見孚於君父之致。臣何敢一刻晏然於臺次乎。引嫌而退。其所論啓。旣得臺體。一時聖敎。有何過嫌。請掌令具修溫出仕。
정조 0년
司諫李重馥啓曰。獻納李枰。以臣以無似。無一言一事之裨補。而今於韓翼謩金相福付處之敎。有不容泯默者。以兩罪人罪狀。論列仰陳矣。及承聖批。以起閙爲敎。此莫非臣人微言輕。不能見孚於君父之致。臣何敢晏然於臺次乎。引嫌而退。其所論啓。臺體則然。一時聖批。何過爲嫌。請獻納李枰出仕。答府曰。依啓。答院曰。依啓。
정조 0년
丙申九月初七日辰時。上御興政堂。同副承旨大臣同爲入侍時。左議政金尙喆。右議政鄭存謙。同副承旨尹弘烈。假注書徐龍輔。記注官金鳳顯。記事官卜台鎭。以次進伏訖。尙喆曰。日間聖體。若何。上曰。一樣。尙喆曰。王大妃殿氣候。何如。上曰。一樣。尙喆曰。惠慶宮氣候。何如。上曰。一樣。尙喆曰。今番使行時銀子事。初欲以傳敎意。書諭于義州府尹。使之馳通於鳳凰城將。以爲入送之地矣。昨見上使抵臣私書。則以爲苟若馳通於鳳凰城將。還爲入送。則可謂見信於彼中。在我之道。雖爲入送。彼人必然不受。還爲出送。而蓋此送不送。爲在我之道。受不受。爲在彼之道。則我國旣送之後。彼雖不受。我國還送之本意已著。此誠好矣。而但於馳通中。皇旨云云之說事。有不可者。彼人若以爲皇旨體重。不可以馳通爲之云爾。則亦爲我國難處之一端。蓋其皇旨之說。本非文跡所出者。則不必自我做成文跡。以爲生弊之端。不如勿稱皇旨等說。只以銀子還送之意。馳通於鳳凰城將爲好云云。此言果是善商量之言矣。上曰。予意則以爲旣來之後還爲入送。有所如何。若於今番勅行時。加備數千金。以爲別贈則似好矣。未知。何如。尙喆曰。若如此則似無轉達於皇帝之道矣。上曰。然矣。尙喆曰。計其日字。灣尹似已入送。而彼人必然不受而還送。若更爲出來之後。不必復事入送矣。上曰。然矣。初旣入送。則彼亦知我國不受之本意也。尙喆曰。然矣。今則姑待灣尹擧行與否。更爲商確好矣。上曰。唯。命退。諸臣以次退出。
정조 0년
丙申九月初七日巳時。上御尊賢閣。都承旨入侍時。都承旨洪國榮。假注書徐龍輔。記注官金鳳顯。記事官卜台鎭。以次進伏訖。國榮曰。先正致祭。以何處爲之乎。上曰。以先正家廟爲之。出榻敎上覽小學。上曰。今日頗閑。故適覽小學甚好矣。國榮曰。小學之書。豈不美哉。不但可以授之於童蒙。雖老成之人。亦不可放過者。今殿下若時時留念於是書。蘊故而知新。豈不盛乎。上曰。當留念矣。國榮曰。營建郞廳來待矣。上曰。左承旨與營建郞廳入侍。出榻敎命退。承史以次退出。
정조 0년
丙申九月初七日午時。上御尊賢閣。左承旨營建都監郞廳。同爲入侍時。左承旨李義翊。營建都監郞廳洪元燮。假注書徐龍輔。記注官金鳳顯。記事官卜台鎭。以次進伏訖。上曰。書香閣溫堗。有不通烟氣處。不可不及此擧動前修改矣。元燮曰。然則一次看審後。修改則好矣。上曰。營建郞廳進詣看審後。更爲入侍。可也。元燮先退。義翊曰。此是臣之所掌。故敢達矣。自前啓覆文書御覽件。以厚紙書入。而年前因下敎。以天銀白紙書入矣。今番則何以爲之乎。上曰。以白綿紙爲之。可也。出擧條命退。承史以次退出。
정조 0년
丙申九月初七日未時。上御尊賢閣。藥房副提調。持湯劑入侍時。副提調洪國榮。假注書柳孟養。記注官金鳳顯。記事官卜台鎭。醫官慶絢。以次進伏訖。絢奉湯劑進前。上進御命右承旨入侍。鄭民始進前。副提調先退。上曰。騎馬一匹立之。入侍注書。馳詣景慕宮。改建所役處。看審以來。臣孟養承命而出。看審後回奏曰。正堂役事方蓋瓦。外墻畢役。內墻方始役矣。命都承旨入侍。洪國榮進前。民始先退。上曰。北伯狀聞來到。而民事甚悶。卽爲回啓事。分付備局。出傳敎上曰。政事明日爲之。出傳敎命退去。諸臣以次出。
정조 0년
丙申九月初七日初更四點。上御興政堂。坐直承旨入侍時。左副承旨金鍾秀。假注書徐龍輔。記注官金鳳顯。記事官卜台鎭。以次進伏訖。命書傳敎曰。北道年事。失稔已判云。言念民生。可謂慘然。來頭之接濟。該道監司。旣有狀請者。廟堂自當指揮措置之方。而至於方物物膳。道臣以上供。雖不枚擧軫恤窮民於凶歲。卽予仰瞻於先朝者也。矧予初服豈忽益下之政自傳敎到付日。限明秋方物物膳停封事。卽爲分付于咸鏡監司。又命書傳敎曰。左相旣以命官入侍。咸鏡監司狀啓稟處。右相明朝同爲入侍事。遣史官傳諭。命退。承史以次退出。
정조 0년
都承旨洪國榮藥院直。左承旨李義翊坐。右承旨鄭民始坐直。左副承旨金鍾秀坐。右副承旨兪彦鎬受由在外。同副承旨尹弘烈坐直。注書二員未差。假注書柳孟養藥院直徐龍輔仕直。事變假注書宋俊載仕。
정조 0년
藥房都提調鄭存謙。提調徐命善。副提調洪國榮啓曰。伏未審日間。聖體。若何。臣等。今日率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等。不任區區。敢來問安。竝此仰稟。答曰。知道。
정조 0년
金鍾秀啓曰。明日常參經筵取稟。傳曰。只晝講。
정조 0년
鄭民始。以都摠府言啓曰。今日入直內三廳。武兼禁軍及軍兵等。當爲中日習射。而國忌相値。不得爲之之意。敢啓。傳曰。知道。
정조 0년
以監試官具修溫李枰牌不進罷職傳旨。傳于金鍾秀曰。只推。更爲牌招。
정조 0년
以參試官洪明浩牌不進罷職傳旨。傳于鄭民始曰。只推。
정조 0년
洪國榮。以吏批言啓曰。士族婦女年九十人。抄啓封爵事。載在法典矣。士族婦女年九十人。別單書入之意。敢啓。傳曰。知道。
정조 0년
又以吏批言啓曰。前判府事金致仁敍用事。命下矣。當爲置處。而本曹無相當窠。依例送西之意。敢啓。傳曰。知道。
정조 0년
金鍾秀。以兵批言啓曰。前判府事金致仁。敍用送西事。命下矣。領中樞當爲置處。而他大臣今方見帶。領府事李溵。降付判中樞。從座目。金致仁領中樞下批之意。敢啓。傳曰。知道。
정조 0년
又以兵批言啓曰。領中樞府事。今方有窠。行判中樞府事李溵。依例從座目。陞付之意。敢啓。傳曰。允。
정조 0년
有政。吏批。判書李重祜進。參判徐浩修受由在外。參議未差。左承旨李義翊進。吏批啓曰。本曹郞官今當差出。而擬望之人乏少。外任竝擬。何如。傳曰。允。以卒右議政李䎘爲忠獻。以贈領議政。柳澗爲貞慜。以故吏曹判書李翊爲文貞。以吳大益爲副修撰。徐浩修爲同經筵。李行源爲宗簿正。李秉模爲吏曹佐郞。前判府事金致仁。大匡敍用事傳敎。
정조 0년
兵批。兼判書具善復病。參判鄭昌聖病。參議宋載經入直進。參知徐有防病。左副承旨金鍾秀進。領府事單李溵。同知單趙廷藺。僉知單柳仁喆。再政領府事單金致仁。判府事單李溵。副司直鄭昌順。副司果李鎭衡。
정조 0년
兵曹口傳政事。以張鉉佐爲宣傳官。李亨默爲中樞經歷。
정조 0년
傳于尹弘烈曰。弘文提學牌去來催促。
정조 0년
尹弘烈。以義禁府言啓曰。明日九日製時。本府都事。皆爲赴擧。以本府入直都事。當直入直都事。公事回公都事及重試武科初試一二所禁亂都事無以備數。出使都使趙器鎭李潤元。令該曹口傳相換。假都事三員。亦令差出。以爲分排之地。何如。傳曰。允。
정조 0년
丙申九月初八日辰時。上御興政堂。親臨專經武臣殿講入侍時。都承旨洪國榮。左承旨李義翊。右承旨鄭民始。左副承旨金鍾秀。同副承旨尹弘烈。假注書柳孟養徐龍輔。記注官金鳳顯。記事官卜台鎭。以次進伏訖。上曰。藥房都提調提調。率醫官入侍。孟養承命而出。與藥房都提調鄭存謙。提調徐命善。醫官慶絢吳道炯徐命緯進伏。上曰。王大妃殿患候。當用何藥。絢曰。加味六君子湯。前方中。加附子五分。五帖進御則好矣。上曰。王大妃殿進御加味六君子湯。前方中加附子五分。五帖製入。出榻敎內局先退。試官金尙喆洪樂性李秉鼎張志恒白東俊李秉模李儒慶。率專經武臣。立於庭下。引儀呼唱。試官以下皆四拜。試官上殿。尙喆曰。夜間聖體。若何。上曰。一樣。尙喆曰。王大妃殿氣候。何如。上曰。一樣。尙喆曰。惠慶宮氣候。何如。上曰。一樣。命尙喆就座。命書傳敎曰。處分豈予有深意。況萬里銜命竣事而回。正使金致仁。副使鄭昌順。書狀官李鎭衡。竝敍用。大臣置處。政事今日政爲之。上曰。武臣之擧案。持入以次呼名。民始曰。擧案尙未修整矣。上曰。該房承旨。兵曹入直堂上。竝推考。尙喆曰。今此殿座後。應講武臣擧案。不卽修整以致呼名之遲滯。難免不能察飭之失。兵曹判書具善復。從重推考。何如。上曰。依爲之。出擧條武臣以次上殿應講。至別軍職徐廷進不能讀。命書傳敎曰。初不擧案。則已臨講所爲。極爲無嚴。此等別軍職。姑不除汰。猶是寬典之寬曲。別軍職徐廷進。爲先拿處。又命書傳敎曰。副提調持加減心腎湯入侍。國榮進伏。絢進湯劑。上進御。武臣講訖。命書傳敎曰。專經武臣殿講時。純通比較居首內乘張鉉佐。陞六調用。純通都摠都事李亨默。相當窠陞遷調用。不通人員。依法典捧傳旨。又命書傳敎曰。弘文提學。待明朝牌招。上曰。右相更爲入侍。孟養承命而出。與右議政鄭存謙進伏。尙喆曰。此咸鏡監司趙重晦災實分等及賑資區劃狀啓二度也。茂山等三邑。置之稍實。永興等七邑。置之之次。安邊等十三邑。置之尤甚。分等一事。依請施行。所請中交濟穀田米二萬石。太一萬石許劃事。目今民事雖極可悶。年來北農。屢豊年矣。豈無公私蓋藏之蓄。今此狀請之數。有難一時盡許。交濟倉田米一萬石。太五千石。特爲劃給。備局句管諸道私賑穀之。逐年辦備。專爲救荒之需。本道所在皮穀一萬石。田米三千石。亦爲劃給三衙門當年還耗。旣有戊子已許之例。隨其所捧多寡。限以三分一會減取用。監兵營各邑月課米停減事及空名帖一千張成送事。竝依狀請許施之意。分付各該司。交濟錢六千兩。官船稅餘錢五百兩。雖有或貸或給之請。元數不多。取剩幾何。災年此等料販之政。反爲病民之歸。此則置之。端川貢銀。非但數甚零星。係是惟正。事甚苟簡。此亦置之。內寺驛奴婢許贖事。比摠節目頒行之後。今不宜隨時低仰。此亦置之。其中公私賤未受補充隊之價米。依舊例許給後立案。依例成送之意。分付該曹。三色貢米留在中二千石。亦使之取補賑資。而今此區劃之數。亦不爲不多。若其査實分賑之節道臣必當着意擧行。至於新還各穀。尤甚邑四分一。之次邑五分一。以相當穀。量宜代捧。以紓目下民力。使之待明秋還作本色。舊還之分數每年收捧。雖成近例。此時北民。勢難責納。今年則通一道姑許停捧。還穀不足邑之移轉裒益。曾亦有朝令。惟在道臣之便宜擧行。式年帳籍之待秋退行。明川以南進俸吏之今年停止。推奴徵債之姑爲禁斷。竝依狀請許施。京外徒流定配罪人之畢賑前勿定配所事。依請許施之意。分付。何如。上曰。右相之意。何如。存謙曰。今此仰稟。卽臣等已與相議者矣。上曰。依爲之。出擧條命退。試官侍衛承史。以次退出。
정조 0년
丙申九月初八日辰時。上御興政堂。藥房入侍時。都提調鄭存謙。提調徐命善。副提調洪國榮。假注書柳孟養。記注官金鳳顯。記事官卜台鎭。醫官慶絢吳道炯徐命緯。以次進伏訖。存謙曰。日間聖體。若何。上曰。一樣矣。存謙曰。王大妃殿氣候。近得差勝乎。上曰。猶未快勝矣。存謙曰。惠慶宮氣候。何如。上曰。一樣矣。存謙曰。王大妃殿湯劑有加入者。召醫官問議。好矣。上命醫官進前奏。絢曰。本方中附子只五分。加五分進御似好矣。命國榮書傳敎曰。王大妃殿進御加味六君子湯前方中加附子五分。五貼製入。命內局先退。諸臣以次出。
정조 0년
丙申九月初八日三更。上御尊賢閣。藥房副提調。持湯劑入侍時。副提調洪國榮。假主書柳孟養。記注官金鳳顯。記事官卜台鎭。醫官慶絢。以次進伏訖。絢奉湯劑進前。上進御。命退去。諸臣以次出。
정조 0년
都承旨洪國榮藥院直。左承旨未差。右承旨鄭民始坐直。左副承旨未差。右副承旨兪彦鎬受由在外。同副承旨尹弘烈坐直。注書二員未差。假注書柳孟養藥院直徐龍輔仕直。事變假注書宋俊載仕。
정조 0년
大殿王大妃殿惠慶宮中宮殿。政院玉堂藥房口傳問安。答曰。知道。
정조 0년
下直。坡州牧使朴宗益。
정조 0년
尹弘烈啓曰。大司憲徐有隣武一所監試官進去。執義金亮行。持平兪彦鏶金鍾厚在外。掌令李弘濟疏批未下。具修溫武二所監試官進去。今日以監察茶時之意。敢啓。傳曰。知道。又啓曰。明日常參經筵取稟。傳曰。晝講兼行次對。
정조 0년
傳于鄭民始曰。都承旨入侍。又傳于曰。兵房承旨與北兵使坡州牧使入侍。又傳于曰。中官韓景裕朴昌文李允默。令該府處。
정조 0년
鄭民始啓曰。司諫院正言沈基泰。下諭後過限不上來。依定式遞差傳旨及禁推傳旨捧入之意。敢啓。傳曰。知道。
정조 0년
傳于鄭民始曰。都承旨與試官入侍。兵房承旨同爲入侍。
정조 0년
吏曹口傳政事。禁府都事李潤元。訓諫主簿申鳳周相換。禁府都事。童蒙敎官趙德絢相換。
정조 0년
傳于尹弘烈曰。今將懸題。儒生若有紛拏不能濟濟之弊。則大司成難免重責。預爲分付。傳于尹弘烈曰。此等事不卽擧行。兵曹參議宋載經罷職。郞廳汰去。
정조 0년
備忘記。以慈宮患候。三提調竝直。何等嚴重。而承旨屢敎之下。恬不起動。左承旨李義翊。左副承旨金鍾秀。爲先削職。令該府拿處。嚴問口招。
정조 0년
傳于鄭民始曰。惠慶宮氣候。大段靡寧。藥房三提調直宿。醫官醫女亦本院直宿。明日次對經筵停。入格儒生。待下敎待令。
정조 0년
鄭民始啓曰。藥房三提調。來詣閤外求對矣。傳曰。入侍。
정조 0년
傳于鄭民始曰。內司次知中官。令該府處之工房執吏書員令攸司科治。
정조 0년
傳于尹弘烈曰。三提調竝直之時。承旨豈可待牌入來乎。此等事。不能擧行上直書吏。令兵曹決棍。又傳于曰。今日入參問安諸臣入侍。
정조 0년
鄭民始。以義禁府言啓曰。前參判金龜柱。爲先絶島定配事。命下矣。金龜柱全羅道羅州牧黑山島定配。而以傳敎內辭意。具罪目。依例發遣府書吏。押送配所。何如。傳曰。允。又以御營廳言啓曰。殿講不通人員。各於本司入直事。命下矣。依傳敎本廳哨官吳健丁好南。卽爲入直之意。敢啓。傳曰。知道。又以禁衛營言啓曰。殿講不通人。各其司入直。能讀後。令兵曹草記事。命下矣。哨官李仁默南營入直。哨官李景模趙孫克福張重吉張翼大。新營入直之意。敢啓。傳曰。知道。又以兵曹言啓曰。依傳敎。承政院書吏池在洪。決棍十度之意。敢啓。傳曰。知道。又以訓鍊都監言啓曰。殿講不通人。各於本司入直。能講後令兵曹草記事。命下矣。哨官李潤培。今方入直。明日出直後。使之東營入直。把摠金徽柱。新營入直。哨官朴弼瑞。北一營入直。哨官柳師崙。西營入直之意。敢啓。傳曰。知道。又以義禁府言啓曰。咸鏡監司狀啓據。刑曹粘目內。鏡城前判官李邦榮李濟萬李有白等。移本府處之事。允下矣。李邦榮李濟萬。今方待命。卽爲拿囚。李有白時在任所云。依例發遣府羅將交代後拿來。何如。傳曰。允。鄭民始。以吏曹言啓曰。長寧殿別檢林鍚喆呈狀內。身病甚重。勢難察任云。今姑改差。何如。傳曰。允。尹弘烈。以奉常寺官員。以都提調意啓曰。東籍親耕田所種。皮唐黍豆太三種。今九月望前。當爲成熟之意。敢啓。傳曰。知道。又以兵曹言啓曰。兼司僕將李邦鵬。五衛將吳載衡。俱以身病猝㞃。勢難供職。呈狀乞遞。宿衛領軍之將。輪番之任。不宜久曠。竝今姑改差。何如。傳曰。允。又以兵曹言啓曰。專經武臣殿講不通人員。各於本司入直。能讀後草記事。命下矣。依下敎。闕內各廳官員。原入直外。使之別省其餘各司官員與各營將官。則亦爲入直本司本營。而三道參軍則無直所。濬川司別省記入直之意。敢啓。傳曰。知道。又以義禁府言啓曰。訓鍊院副正申大順。都摠府經歷權璹金厚尹敬喆。都摠府都事李潤章柳孝源。訓鍊院判官李恒林鄭宅興。主簿金魯行趙鳳遠李長煜崔範重李彬崔秉敎安宗厚。武臣兼宣傳官曺夏彬趙升鉉朴明煥金處漢金魯直李義彬李翼鉉。部將鄭義福。宣傳官李其成韓聖養沈緯鎭金魯正沈公協李彦愼李近胄田佐顯。武臣兼宣傳官兪碩柱朴順陽洪格成致鳳金處憲李漢佐具紞梁成龜成鎭殷。部將李需克。守門將盧廷尹趙應鉉李潤雨朴瀅李長益具綱金百彬金尙墀。司憲府監察李瑞白。軍器寺判官鄭。訓諫都監把摠金徽柱。哨官朴弼瑞李潤培柳師倫。禁衛營哨官趙李仁默孫克福張重吉李鉐張翼大李景模。御營廳哨官吳健丁好南。東道參軍鄭益華。南道參軍李忠佐。西道參軍宋應休。別軍職徐廷進洪舜明等禁推事。傳旨啓下。而徐廷進因他罪。昨已拿囚。權璹金㷞尹敬喆李潤章柳孝源鄭宅興金魯行李長煜崔範重李彬崔秉敎安宗厚曺夏彬趙升鉉金魯直李基成韓聖養沈緯鎭金魯正沈公協李彦愼李近冑田佐顯兪碩柱朴順陽洪格成致鳳李漢佐具紞趙鳳逵成鎭殷李需克趙應鉉鄭亮金徽柱朴弼瑞柳師倫趙李仁默孫克福張重吉李鉐張翼大李景模吳健丁好南宋應休洪舜明李潤雨鄭益華等。先爲拿囚。而武臣殿講不通人員。一竝付過放送事。命下矣。徐廷進旣因他罪拿囚。勿爲放送。其餘已拿囚罪人等。依傳敎竝放送。未及拿囚者。置之。何如。傳曰。允。
정조 0년
修撰金履正疏曰。伏以日月不居。因山已畢。卒哭奄過。伏惟聖情哀慕何堪。此際殿宮上冊殷禮肇稱。大庭布誥。賀儀載擧。亂逆懲懼。義理昭明。中外臣民。胥切欣忭。仍伏念臣。猥以庸陋。忝叨館僚。昵侍帷幄。獲曕聖上日御經筵。討論春秋。諮訪治謨。凡今備員。經幄之臣。正宜精白一心。仰贊我聖。上至誠典學之盛念。而如臣魯奔蔑裂自在諸生雖尋常章句之學。尙不免墻面之誚。況玆聖人精微之書。何敢望敷演奧義。以資啓沃而備顧問哉。臣每於筵席旣退私心愧死。如負大何。而秪緣館僚不備。豹直苟簡。控辭路阻。尙今淟涊。是豈臣義分之所敢安哉。且臣與新除授知春秋臣黃景源。有從妹壻應避之嫌。臣所帶春秋兼銜。自在在下當遞之科。而公法私懇。俱是臣宜遞之端也。玆敢短章陳籲。伏乞聖明。俯垂諒察。亟命遞改臣職名以存公格。以安私分。不勝幸甚。答曰。省疏具悉。疏辭下該曹稟處。
정조 0년
丙申九月初九日辰時。上御尊賢閣。兵房承旨北兵使坡州牧使。同爲入侍時。北兵使徐有大。坡州牧使朴宗益。右承旨鄭民始。假注書徐龍輔。記注官金鳳顯。記事官卜台鎭。以次進伏訖。命有大進前。上曰。北兵使以前望落點。便是特除。西北邊閫體任非輕。下去之後。懋哉懋哉。北兵營有何弊瘼云耶。有大曰。臣姑未赴任。弊瘼與否姑無可奏者云矣。命宗益進前。命奏履歷。上曰。下去懋哉。命有大宗益先退。上曰。宣諭自政院爲之。命書傳敎曰。武臣殿講不通人員。雖命依法典捧傳旨。亦已啓下。而六十餘人之滯囚金吾。有駭觀瞻飭亦施矣。一竝付過放送。各於本司入直。能讀後令兵曹草記。上曰。入侍注書。進詣泮宮試所。如未懸題。以此傳于試所承旨。書題中數字改之。仍命出給封紙。賤臣奉出。命退。承史以次退出。
정조 0년
丙申九月初九日辰時。上詣孝明殿。行朝上食入侍時。左承旨李義翊。左副承旨金鍾秀。同副承旨尹弘烈。假注書柳孟養。記注官金鳳顯。記事官卜台鎭。以次侍立訖。上具衰服。詣孝明殿東月臺板位。上俯伏哭。在位者皆哭。上四拜訖。詣盥洗位。鍾秀沃水。弘烈承水。義翊進巾受巾。上詣尊所。義翊斟酒。鍾秀受酒。上詣香案前。弘烈奉爐。義翊奉香。上三上香。鍾秀進盞。弘烈受盞。上降復位哭四拜訖。上還齋殿。諸臣遂退出。
정조 0년
丙申九月初九日巳時。上御興政堂。晝講入侍時。特進官宋文載。同知事吳載純。參贊官金鍾秀。侍講官李儒慶。檢討官金履正。假注書柳孟養。記注官金鳳顯。記事官卜台鎭。宗臣西淸君煋。武臣柳春馪。以次進伏訖。進講春秋第一卷。上讀先受音。自秋八月庚辰公及戎。至大婚之禮嚴矣。儒慶讀。自紀子伯。至曲爲之說則鑑矣。上又讀新受音訖。命上番陳文義。儒慶對曰。盟之一字。可見時世之不古。三代之際。甘誓出而日以可觀世變矣。春秋之時。有事則必揷血而盟。至此而世變尤無可言也。履正曰。臣於盟字。又有所仰達者矣。紀莒之盟。是外之相盟也。蓋盟自三月公及邾儀父始也。其後參盟。繼之戎盟出之。外盟覆之。泯泯棼棼。罔中于信。蓋其不謹始而致于此也。聖人之據事直書。筆法甚嚴。凡於看讀春秋也。切近思之於身上。是爲緊要。臣竊以讀乎始之意。敢此仰勉矣。載純曰。春秋之時。興夷狄盟。非不知不可盟。而此專由於利害之心。勝於義理之心故也。鍾秀曰。闕疑二字好矣。非但文義之疑者闕之也。凡於事爲之間。或有可疑者。則不必究而覈之。此亦爲學之工也。命退去。諸臣以次出。
정조 0년
丙申九月初九日午時。上詣孝明殿。行晝茶禮入侍時。左承旨李義翊。右承旨鄭民始。左副承旨金鍾秀。同副承旨尹弘烈。假注書柳孟養。記注官金鳳顯。記事官卜台鎭。以次侍立訖。上具衰服。步詣孝明殿東月臺板位上。俯伏哭四拜訖。詣盥洗位。鍾秀沃水。弘烈承水。義翊進巾。民始受巾。上詣尊所。義翊斟酒。民始受酒。上詣香案前跪。義翊奉香。弘烈奉爐。上三上香。鍾秀進盞。弘烈受盞。奠盞訖。上降復位哭四拜。上還齋殿。諸臣遂退出。
정조 0년
丙申九月初九日申時。上御興政堂。都承旨入侍時。都承旨洪國榮。假注書徐龍輔。記注官金鳳顯。記事官卜台鎭。以次進伏訖。上曰。受券爲幾張。國榮曰。一百十六張矣。上曰。士習。何如。國榮曰。頗濟濟矣。上曰。弘文提學及玉堂上下番入侍。賤臣承命而出。與弘文提學李宜哲。副校理金履正。修撰李儒慶進伏。命持入試劵。命履正儒慶讀之。命宜哲考之。上曰。他承旨入侍大司成同爲入侍。賤臣承命而出。與右承旨鄭民始。大司成李秉鼎進伏。命民始書傳敎曰。全羅左水使李文德習操狀聞。與右水使李鼎炳同然。事極駭然。亦爲越俸。啓目體段。亦令統制使一例釐正事知委。宜哲考文訖。上拆皮封。命國榮讀之。命書傳敎曰。九日製三中生員金載泰。三下一幼學徐有升。三下幼學李在容。依經國大典原額。竝赴文科覆試次上儒生幼學徐有豊沈徽之。各紙五卷筆三枝墨三笏賜給。
정조 0년
丙申九月初九日初更五點。上御尊賢閣。坐直承旨入侍時。右承旨鄭民始。假注書徐龍輔。記注官金鳳顯。記事官卜台鎭。以次進伏訖。上曰。今日問安。玉堂誰某入來耶。注書知入。賤臣承命而出。還奏曰。入直玉堂外。無入來者云矣。上曰。入直玉堂。不爲相通於他玉堂乎。更爲知入。賤臣承命而出。還奏曰。卽爲相通。而尙不入來云矣。上曰。問安諸臣入侍。命退。承史以次退出。
정조 0년
丙申九月初九日二更四點。上御興政堂。問安諸臣入侍時。領敦寧金陽澤。左議政金尙喆。判府事李溵。右議政鄭存謙。兼兵曹判書具善復。行戶曹判書鄭弘淳。行工曹判書朴宗德。行司直具允鈺。行刑曹判書洪樂性。行吏曹判書李重祜。行司直金漢耆。左參贊黃景源。右參贊尹東暹。禮曹判書鄭尙淳。知中樞金孝大。戶曹參判張志恒。行副護軍李柱國。行副司直李在協。行副司直金魯鎭。大司憲徐有隣。行副司直李在簡。行副司直鄭好仁。同中樞李漢膺。行副司直吳載純。刑曹參判鄭晩淳。行副護軍李邦一。行副司直金光國。兵曹參判鄭昌聖。同中樞魚錫定。咸春君李昌運。訓鍊都正李敬懋。工曹參議徐迥修。兵曹參知徐有防。副校理李儒慶。修撰金履正吳大益。右承旨鄭民始。同副承旨尹弘烈。假注書徐龍輔。記注官金鳳顯。記事官卜台鎭以次進伏訖。尙喆曰。惠慶宮患候。今則。若何。上曰。慈宮之不進水剌。不安寢睡。予曾已下敎於卿等。而數日以來。不但氣候大段靡寧。水剌之全不進服。今已多日。至於今日。予强請進服。慈宮雖欲進服。其奈口逆何哉。以目今慈候。日甚焦遑。予果無意於與卿等共國事之心。此外予何多誥。尙喆等曰。今伏聞聖敎。下情不勝焦遑矣。上曰。今日問安諸臣誰某入來耶。弘烈以次奏達。命書傳敎曰。人臣之分義。豈可以戚里有間。亦豈可以濫猾之習。而敢售於君父之前乎。以慈宮患候。俄者下敎又如何。則知若不知。已極無狀。況於渠地處。尤何敢如此。漢城左尹金龜柱。爲先絶島定配。上曰。予意無論此戚里彼戚里。毫無愛惡。而扶抑於其間。苟無罪也。與之同國家休戚。共享富貴。可也。知其有罪。大則重斷。小則輕勘。此予素所秉執也。洪氏金氏。俱是慈殿慈宮之私親。則亦豈有扶洪而抑金。扶金而抑洪乎。予方有洞諭於卿等之敎。而當先以處分傳敎中濫猾二字。宣諭於卿等矣。龜柱之罪。不特放恣無忌憚。大抵龜柱壬辰之疏。有萬萬驚懍處。卽其中追崇之說也。奉朝賀之說。非曰。是也。龜柱之疏。亦非曰。非也。伊時酬酢。不過私自酬酢。予之因言端仰奏慈殿者。特以無間之義。一時仰達者。而伏想慈殿之敎於渠。慈意當在於嘉予無間之意。而示予孝事之誠也。豈以慈殿恒日命令。不出閨門之盛德。而一毫有使渠呈疏之盛意乎。然則渠雖聞慈敎。此正敢聞而不敢道之事也。況追崇之事。至難處之義理也。諸臣不知予心。則固可躁悶。而躁悶之極。或以先事之慮。上疏於先朝。草野狂忌之徒。不害爲無隱之義。而於渠地處。則尤萬萬不當。況旣知予意之所秉執者。至爲正大。則在渠道理。固當悅服之不暇。銘在心肺。以爲籍手而圖報之資也。則渠以私憾於奉朝賀之心。肆然陳章。至謄予之所奏於慈殿之事。臣子分義。果安在哉。先大王於其日。語大妃殿曰。以我孫爲質而言之。此何事也。不敎戚屬。有此罔測之擧。駕詣文昭殿有免冠俯伏之擧。嗚呼。儻非先大王止慈之天。豈有此敎而亦豈有此擧也。至今思之。不覺聲淚之交逬。儻於其時。先大王覽龜柱疏中追崇之酬酢。若敎予以奉朝賀雖無狀。爲此等之說。爾在東官。何可酬酢於此等議論爲敎。則予將何辭以仰對乎。此非金龜柱罔赦之罪乎。雖急於私憾之欲報。而輕親儲君。若此之甚乎。此非奉朝賀本事之一毫爲是也。奉朝賀之失言自失言。事儲君之分義自分義。況帝王家之家間。從古人臣之所敬愼處。則以龜柱地處。爲此難處於兩宮間之事。若是容昜。是可忍也。何事不忍。此果公乎私乎。無罪乎有罪乎。善爲之事乎。無狀之事乎。以此之故。自壬辰七月二十一日。至今年三月初五日以前。予侍慈殿語到龜柱事。則以龜柱濫猾之罪。決難赦之意。每每仰陳。此非予今日始自下敎者。而其間猶不明諭於卿等者。猶以不忍故也。今日之洞諭事到手底。不可一向泯默故也。尙喆曰。處分實爲嚴正矣。上曰。俄者下敎。特以處分傳敎中濫猾二字。分釋下敎者也。今日召見大臣以下二品以上三司諸臣。欲諭予意。使卿等知義理之分於錙銖者也。卿等聽之。近來奉朝賀之罪。臚列無餘。至請極律。予亦以爲奉朝賀非無罪也。亦非以爲可貸而可恕也。特不可加之以一殺字。奉朝賀若不貸。則慈宮必將不安。慈宮不安。則予以竊負之意。屢敎於筵席。亦已下敎於向日備忘之中。則諸臣其豈不知。若奉朝賀擧兵犯闕。宗社之危亡。迫在呼吸。竊發之陰謀。在於終日之不俟。則此則以社稷爲重君爲輕之義。究之古聖人義理。或可以竊負爲輕而社稷爲重。其所處之之道。或可容議。至於下此一等。則予旣下竊負而逃之敎。則人臣分義。豈可使君上寧爲竊負。必請殺之不已乎。尙喆曰。四百年宗社。托於殿下。殿下之心未安。則宗社亦豈安乎。今日下敎。實破義理矣。上曰。若此不已。則是將至章惇輩議論而後已。然則非特紹聖間事。在我朝將如何朝耶。設使今日諸臣。明知不可殺之義於心中。外爲可殺之論。此決非事君以實之道。大抵義理者。請於可請之事。知不可請之義而請者。謂之至公正之大義者。予未聞也。予之今日之敎。非一毫爲奉朝賀之私意也。卿等旣聽敷心之敎予之所秉之義。是耶非耶。卿等各陳所見。諸臣未卽仰對。上曰。畏金龜柱若是乎。弘淳曰。自上義理之分析。如是明白。孰不欽仰乎。允鈺宗德樂性等曰。處分實是明白。臣等更何仰奏乎。上曰。工議前日之疏。予不以爲非。龜柱自內之言。謄諸章奏。亦豈無罪乎。迥修曰。鳳漢實有通天之罪。而龜柱亦有宣播內言之罪矣。今日處分。實爲嚴正矣。上曰。予之招致鄭履煥者以其廢棄多年。不入於向時濁亂之徒。故欲一用之。豈爲徘佪金家笆籬邊。掇拾金家之口氣乎。然則方圖淸明之治。而收聚戚里之私人。主張時論。以助戚里之氣勢乎。是麟漢旣殺。龜柱接跡。豈非去一戚里。生一戚里。不但非予本意。俄者旣諭。待戚里之道。當觀罪之有無而處之。殺麟漢。非惡麟漢也。獨於龜柱。豈可有罪而不爲處分乎。予豈不言於向日處分麟漢之筵席乎。慈宮以大義勉予。予聞命感泣矣。慈宮旣斷恩於麟漢。則慈殿亦豈不斷恩於龜柱乎。以履煥之疏言之。渠爲臣子。如知分義。則敢請綸音之特下乎。今番諸疏。設令龜柱不知。至於觀柱之疏。則語意尤不成說。而此則龜柱所當同議者。大抵龜柱之罪。此外非無也。亦不可以忍說也。只以上疏之小事言之者。卽予不忍又殺一戚里。旣已貽慼於慈宮。又不忍貽慼於慈殿故也。貽慼二字。予意深矣。卿等知之。存謙曰。殿下不用戚里之下敎。實是卓越。伏願固守此心焉。命退。諸臣以次退。
정조 0년
丙申九月初九日二更五點。上御尊賢閣。藥房三提調請對入侍時。都提調鄭存謙。提調徐命善。副提調洪國榮。假注書柳孟養。記注官金鳳顯。記事官卜台鎭。醫官慶絢吳道炯徐命緯。以次進伏訖。存謙曰。惠慶宮有未寧之候云。症候。若何。上曰。積月用心。不進水剌已多日。有此症候。焦遑不可言。存謙曰。此症候專由於氣虛。不獨以湯劑一味進服。粟米飮姑爲進服。似好矣。上曰。諸醫所見皆如此乎。絢對曰。臣等已爲反覆商確矣。上曰。惠慶宮進服粟米飮。人蔘貳錢重。橘皮正錢。生于薑三片煎入。出榻敎。命退去。諸臣以次出。
정조 0년
都承旨洪國榮藥院直宿。左承旨鄭民始坐直。右承旨兪彦鎬受由在外。左副承旨徐有防坐。右副承旨尹弘烈坐直。同副承旨李鎭衡在外。注書二員未差。假注書柳孟養藥院直宿徐龍輔仕直。事變假注書宋俊載仕。
정조 0년
都提調鄭存謙。提調徐命善。副提調洪國榮啓曰。伏未審夜間。聖體。若何。徹夜憂遑之餘。寢膳諸節。不瑕有損乎。王大妃殿氣候。何如。惠慶宮症候。粟米飮進服後。其有差勝之勢乎。令醫女趁早入診。臣等。率諸御醫。議定繼進湯劑爲宜。臣等。不任終宵憂慮。敢此問安。竝爲仰稟。答曰。知道。惠慶宮氣候一樣。下敎時入侍。
정조 0년
大殿王大妃殿惠慶宮中宮殿。政院玉堂口傳朝問安。答曰。知道。
정조 0년
大殿王大妃殿惠慶宮中宮殿。政院玉堂藥房口傳夕問安。答曰。知道。
정조 0년
備忘記。予之欲試鄭履煥者。特以履煥多年廢枳。不入於當日麟漢輩濁亂之時。意者窮居讀書。或有需用之才。故前後特簡。良以此也。前春一疏。無甚難語。只將金龜柱壬辰之疏。卽出一本。而予之所以賜批者。特出於不罪言者之意也。旣承筵中竊負之敎。則於敵以下。尙有知感之道。況君臣分義。何等截嚴而一言二言。强聒不已者。已爲寒心。猶以鄕曲之人。言或過剛而恕之。加意拂拭。置諸任事者。渠本名祖之孫。必不如怪鬼之輩。同相壞了。至於日前上疏。而無嚴極矣。敎文旣下。八方咸覩。冊子將成。百世可徵。則曰。以綸音貽布云者。抑何意義。此不過出於初請告廟。末曰旣告廟矣。不可殺之計也。人之處心。何其黯黮至此。噫。人才眇然。朝著泮渙。此等之人。欲一用之。予心良苦。而究其本末。專沒着落。所以藉手而來者。一則龜柱。二則龜柱。朝廷之上。致一龜柱之私人。將焉用哉。渠亦有知覺。獨不愧於乃祖乎。焉有才兩三士。以龜柱卽表準乎。良亦羞矣。且有一諭者。龜柱壬辰疏中某年事。陳於先大王者。猶萬萬放恣。況寡人御極之後。履煥之忍復泚筆。謄諸章奏者。其心何居。二月疏後。環東土數千里。萌此心發此言者。果爲何等臣子。而以必欲殺奉朝賀之心。提起予不忍聞之說。百事千事。渠雖效嚬於龜柱。至於此等之說。是可忍乎。予雖不是心常隱痛矣。一味含忍。徒損法綱。藝文提學鄭履煥。爲先削去仕版。門外出送。
정조 0년
傳于李鎭衡曰。承旨入侍。
정조 0년
又傳于曰。此時承旨。不可許久在外。右副承旨兪彦鎬。催促上來事。下諭于京畿監司處。
정조 0년
又傳于曰。承旨有闕。代副應敎李鎭衡。兵曹參知徐有防除授。徐有防牌招察任。
정조 0년
以承旨房望筒。傳于李鎭衡曰。仍鄭民始。以義禁府言啓曰。前承旨李義翊金鍾秀。竝分揀放送事。命下矣。傳敎放送之意。敢啓。傳曰。知道。
정조 0년
尹弘烈。以迎接都監言啓曰。臣等與諸郞廳會同開坐。檢飭迎勅諸事。而啓下郞廳八員外。不足郞廳。依前例別單書入之意。敢啓。傳曰。知道。
정조 0년
傳于李鎭衡曰。大臣正副使以下入侍。
정조 0년
以承傳色口傳下敎曰。前承旨李義翊金鍾秀給牒敍用。金鍾秀大司諫除授。牌招察任。
정조 0년
以承傳色口傳下敎曰。豈有實職。昨日朝廷問安。一司入來。一司不來。大司諫朴師海遞差。
정조 0년
備忘記。此臺臣非戚里中人。何爲以牌不進乎。大司諫金鍾秀。更爲牌招。其令謝恩。
정조 0년
李鎭衡。以戶曹言啓曰。今此重試武科初試時。一所主掌官軍器寺判官鄭。以專經武臣。殿講時不通。今方入直本寺矣。其代。以軍器寺僉正崔致侃擧行之意。敢啓。傳曰。知道。
정조 0년
兪彦鎬。以兵曹言啓曰。卽伏見全羅左水使李德水操後試射放啓本。則管下各邑鎭戰船所在軍器什物中。間有些少執頉之物。各其監色。從輕重科罪云。而其所破傷。不過些少之物。常時不卽修改。致有此執頉。其在戎政。誠甚疏虞。當該守令邊將。推考警責。何如。傳曰。允。
정조 0년
傳于尹弘烈曰。坐直承旨入侍。
정조 0년
以大司諫金鍾秀牌不進罷職傳旨。傳于尹弘烈曰。只推。
정조 0년
傳于尹弘烈曰。開陽門仍留。大司諫入來謝恩後。下鑰。
정조 0년
有政。吏批。判書李重進。參判徐浩修受由在外。參議未差。同副承旨尹弘烈進。徐有防爲承旨。領府事金致仁爲御營都提調。金致仁爲軍器都提調。金致仁爲社稷都提調。洪樂性爲典設提調。金普淳爲兵曹參議。成鼎鎭爲佐郞。嚴思晩爲務安縣監。洪進浩爲永平縣令。成德雨爲靈山縣監。李鎭衡爲副應敎。
정조 0년
兵批。兼判書具善復進。參判鄭昌聖入直進。參議金普淳病。參知未差。同副承旨尹弘烈進。朴宗郁爲兼司僕將。李潤禧爲五衛將。李文喆爲都摠都事。辛鍚範爲訓鍊判官。李秉模李義鳳爲文兼。梁弘祚爲蟾津別將。
정조 0년
事變假注書宋俊載書啓。卽者中樞府領府事金致仁。今方造朝云。臣先爲入來之意。敢啓。傳曰。知道。
정조 0년
副司直鄭昌順疏曰。伏以。日月不居。玄宮永閟。虞卒奄訖。秋序將窮。伏想我殿下哀慕不寧。益復罔極。又況臣跡滯異域誠阻攀號如喪之慟。直欲無生。臣於路中。伏奉綸音之頒下者。始知凶逆之本。次第鋤治。一讀一涕。眥裂骨顫。惟幸天討之亟擧。庶幾與憤之少洩。仍念臣疎闇之識。猥膺專對之責。自招慢藏之咎。致有呈文之擧。此雖出於慮後日之弊。循已行之例。而畢竟賠還之旨。實出意慮之外。辭不見許。勢非獲已。論以國體。終歸苟且。其間委折。已詳於正使之疏。不敢更事煩疊。而顧臣無似。濫叨使命。臨事顚錯。貽羞彼人。揆之邦憲之。合置重誅。而聖度天大。曲加涵貸。薄罷未幾。收敍如舊。臣誠以惶以感。不知所以自措也。半載去國象魏入望。咫尺脩門。葵忱益激。一贍深墨之容。小伸耿結之戀。臣子常情。此際尤切。而自念罪戾之不輕。有非薄勘之可贖。徊徨城外。無路進身。敢控短章。略暴情實。伏乞聖明。亟降威罰。以爲人臣奉命不職者之戒。千萬幸甚。答曰。省疏具悉。已諭於正使之批。卿其勿辭。卽爲入來。
정조 0년
領中樞府事金致仁疏曰。伏以。日月易邁。因山奄過。凡在含生。號隕如初。仰惟聖孝出天。撫時攀慕何居堪居。未死孤臣。滯在異域。廞衛之列。亦未洩哀。此恨比痛。穹壞靡極。中間逆變。振古未聞。誰謂其梟腸獍肚。咸萃於巨室世族。唯幸王章亟擧。大誥誕宣。庶幾從今包藏者戢。而迷誤者覺。此其爲安危轉移之機歟。卽伏聞惠慶宮症候有添庭候連設。藥院竝直。區區下情。不勝憂慮。仍伏念臣。處事顚錯。自速譴何。滿心悚恧。無地自容。不自意曾未幾何。敍命遽下。官秋如舊。臣仰戴恩私。俯訟罪愆。益不知爲喩也。今番任譯之呈文一款。儘有委折。而煩屑是懼。擬俟復命之日。而只擧梗槪於狀本者此也。前此或銀或馬。凡有行中見失。必皆竝呈於地禮部者。事例則然。非今創行。臣故泛聞其言。而不之禁焉。若其轉奏之擧。賠還之旨。有非始慮之所及也。還到瀋陽之日。諭以事理而辭之。則彼輒動稱皇旨。使不敢言。嚴飭關門。賠銀交付之前。不許使行之出城。相持竟日。勢窮領來。而臣等固亦自訟其失於周旋。及奉聖敎截嚴。責之以貽笑。於是乎益覺其昏謬不職。罪無所逃。噫。專對之任。其責何如。而乃於辭受之間。猶不事事如此。論以國體。合伏重誅。是可以一時薄罷了勘而止哉。聖度雖加涵貸。臣心轉益惶蹙。萬里歸來。象魏入瞻。戀結逖違。禮急反面。而咫尺城闉。進身無路。不得不露章自列。仰瀆崇聽。伏乞聖明。亟降威命。重勘臣罪。以爲奉使無狀者之戒焉。臣無任兢悚祈懇之至。答曰。省疏具悉卿懇。反面義重。小事何引。卿其安心。卽爲入侍焉。仍傳曰。此批答。史官傳諭于領府事金致仁與之偕來。
정조 0년
丙申九月初十日辰時。上御尊賢閣。坐直承旨入侍時。右承旨鄭民始。假注書徐龍補。記注官金鳳顯。記事官卜台鎭。以次進伏訖。命書傳敎曰。政事。當日爲之。上曰。昨日問安諸臣入侍。筵說斯速謄出。頒布於各司朝報。上曰。惠慶宮進服鷄膏自明日日再煎入。出榻敎命退。承史以次退出。
정조 0년
丙申九月初十日辰時。上御尊賢閣。都承旨入侍時。都承旨洪國榮。假注書柳孟養。記注官金鳳顯。記事官卜台鎭。以次進伏訖。國榮曰。夜間惠慶宮症候。若何。上曰。一樣矣。國榮曰。今日與諸醫議定湯劑乎。上曰。別無議定者。粟米飮更爲煎入。可也。命退去。諸臣以次出。
정조 0년
丙申九月初十日申時。上御尊賢閣。都承旨入侍時。都承旨洪國榮。假注書柳孟養。記注官金鳳顯。記事官卜台鎭。以次進伏訖。國榮曰。昨日承旨遲滯。蓋由於下吏之不卽通告矣。上曰。似然矣。命書傳敎曰。聞承宣所奏。此乃下吏遲滯之致云。且事涉移怒。前承旨李義翊金鍾秀。竝分揀放送。命退去。諸臣以次出。
정조 0년
丙申九月初十日酉時。上御興政堂。大臣正使以下入侍時。上使金致仁。左議政金尙喆。右議政鄭存謙。副使鄭昌順。同副承旨尹弘烈。假注書徐龍輔。記注官金鳳顯。記事官卜台鎭。以次進伏訖。上曰。遠路善爲往返乎。致仁曰。伏蒙聖澤。得保軀殼矣。日月迅邁。大行大王因山奄過。至經虞卒。深山窮谷。孰不悲慟。陵幸已過。伏想聖孝靡逮。益復廓然。其間節序屢換。聖體。若何。上曰。一樣。致仁曰。王大妃殿氣候。何如。上曰。一樣。致仁曰。惠慶宮患候。今復若何。上曰。一向奄奄。悶迫。何言。致仁曰。今日入來之後。始得聞知。而下情不勝焦遑矣。上曰。銀事。何爲而然也。致仁曰。莫非臣等愚迷之致也。自前此等之事。必報禮部。故初不料皇旨之遽下。只據前例。而報于禮部矣。不意事端轉大。及夫皇旨之後。臣等欲言於禮部。則禮部牢拒不許。故不得已受來。而臣等愚迷之罪。於斯大矣。幸賴聖度恢洪。已處明白。足爲異國之生色。下情不勝欣喜之至。而臣等奉命無狀之罪。臣等固自知之。當初譴罰。實爲甘心。不意薄勘未幾恩敍。遽降萬里離陛之餘。不敢言私。冒沒入來。而私心惶隕。無所容措。伏乞亟降嚴譴。以明奉使無狀之罪焉。上曰。過矣。當初處分。實非深意。何必如是。致仁曰。向日先來軍官輩之中路稽滯。臣豈無不能檢飭之失乎。今此勅行不遠。重勘臣等之罪。使異國之人。知有朝廷之紀綱焉。上曰。萬里銜命。竣事而回。予心欣喜。幸勿過引焉。先來軍官事。方欲蕩滌矣。致仁曰。出疆五六朔。今始歸來。豈意其間。凶逆多出。以致國家之擾亂。何幸聖斷爀然。天討載擧。至行頒敎之儀。臣出柵之後。始得聞知。一凜一喜。不勝獻賀之忱。上曰。金龜柱處分事。亦得聞之乎。致仁曰。俄者只見處分之傳敎。而不得詳聞矣。上曰。注書之昨夜筵說持入。賤臣承命持入。命讀之。上曰。注書出去。筵說盡爲正書上注書入侍。賤臣承命出來。假注書柳孟養進伏。上曰。金龜柱所爲之事。豈是臣子之分義乎。以渠地處。何敢以自內之言。謄諸章奏乎。此外又多渠之罪狀。而猶不洞諭者。旣已貽慼於慈宮。又不忍貽慼於慈殿故也。命書傳敎曰。告訃請謚請承襲奏請正使領中樞府事金致仁子弟中一人。六品職除授。奴婢七口。田三十結。副使副司直鄭昌順加資。奴婢五口。田二十結。書狀官副應敎李鎭衡加資。奴婢四口。田十結賜給。別啓請堂上譯官五人竝加賀。奴婢一口。田三結賜給。大通事二人。資問通事一人。淸譯一人。押物通事一人。先來軍官二人竝加資。正使軍官及打角副使軍官書軍官及其餘譯官。各熟馬一匹賜給。寫字官畫員醫員。各兒馬一匹賜給。又命書傳敎曰。先來軍官譯官定配者。一竝放送。上曰。今番使行。譯官及先來軍官加資。待敍用下批。出榻敎。大臣使臣先退。命書傳敎曰。御醫鄭忠周。汎濫之外。旣以逆賊押客。雖命汰去。前此聞已擾耳。豈可偃置京輦之下。其令定配。命退。承史以次退出。
정조 0년
都承旨洪國榮藥院直宿。左承旨鄭民始坐直。右承旨金鍾秀坐。左副承旨兪彦鎬受由在外。右副承旨徐有防坐直。同副承旨尹弘烈坐。注書二員未差。假注書柳孟養藥院直宿徐龍輔仕直。事變假注書宋俊載仕。
정조 0년
藥房都提調鄭存謙。提調徐命善。副提調洪國榮啓曰。伏未番夜間。聖體。若何。連日憂遑之餘。寢膳諸節。不瑕有損乎。王大妃殿氣候。何如。惠慶宮症候。夜來其有差勝之勢乎。令醫女趁早入診。臣等。率諸御醫。議定繼進湯劑爲宜。臣等。不任終宵憂慮。敢此問安。竝爲仰稟。答曰。知道。惠慶宮氣候。比昨有損矣。
정조 0년
大殿王大妃殿惠慶宮。政院玉堂藥房朝問安。答曰。知道。
정조 0년
傳于洪國榮曰。內局入侍。副提調先爲詣閤。
정조 0년
以承旨房望筒。傳于尹弘烈曰。仍。
정조 0년
傳于徐有防曰。大司諫入侍。
정조 0년
金鍾秀。以重試武一所試官意啓曰。今此試場未及畢之際。監試官司諫院大司諫朴師海。因傳敎遞差。莫重國試。兩司不可不備員。令政院急速稟旨變通。何如。傳曰。允。
정조 0년
又以重試武一所試官意啓曰。本所參試官嚴思晩。昨日政移拜外任。參試之任。不可暫曠。令政院稟旨變通。何如。傳曰。允。
정조 0년
鄭民始啓曰。因武一所草記。監試官大司諫朴師海遞差。莫重國試。兩司不可不備。令本院稟旨變通事。允下矣。監試官望。更爲修整以入之意。敢啓。傳曰。知道。
정조 0년
又啓曰。因武二所草記。參試官嚴思晩。移拜外任。參試之任。不可暫曠。令政院稟旨變通事。允下矣。原單子中。改付檁以入之意。敢啓。傳曰。知道。
정조 0년
備忘記。通避無例。疏批旣下。大司諫金鍾秀。更爲牌招察任。
정조 0년
徐有防啓曰。卽者吏曹假郞廳來言。今日爲政事命下。而判書李重祜病不來。參判徐浩修受由在外。參議未差。不得開政云。開政命下之後。不卽擧行。事甚未安。判書卽爲牌招開政。何如。傳曰。允。
정조 0년
又啓曰。吏曹參判徐浩修。今方自鄕上來云。一體牌招開政。何如。傳曰。允。
정조 0년
以兵曹判書前望單子。洪樂性落點。
정조 0년
鄭民始啓曰。新除授兵曹判書洪樂性。卽爲牌招傳授命召。何如。傳曰。允。
정조 0년
傳于徐有防曰。新除授兵曹判書洪樂性牌招。傳授命召。同參政事。
정조 0년
徐有防啓曰。吏曺判書李重祜。參判徐浩修。承牌來詣闕外。而今若開政。則望筒書納之際。必致夜深。待明朝使之開政。何如。傳曰。允。
정조 0년
金鍾秀。以都摠府言啓曰。今日入直內三廳。武兼禁軍及軍兵等。當爲中日習射。而惠慶宮氣候未寧。藥院直宿。撤直間姑停之意。敢啓。傳曰。知道。
정조 0년
徐有防。以義禁府言啓曰。京畿豊德府定配罪人金致瑞。南陽府定配罪人徐命亮。通津府定配罪人鄭趾彬等放送。承傳。啓下矣。竝卽放送事。分付該道道臣之意。敢啓。傳曰。知道。
정조 0년
又以義禁府言啓曰。前醫官鄭忠周。慶尙道熊川縣定配。而以承傳內辭意。具罪目。依例發遣府羅將。押送配所。何如。傳曰。允。
정조 0년
大司諫金鍾秀疏曰。伏以臣。罪由自作。分甘重辟。曾未匝日。恩宥遽降繼伏奉諫長特除之命。召牌辱臨於圓扉。臣以首頓地。自不覺感淚之被面也。當此惠慶宮患候靡寧。藥院倂直候班連設之時。宜卽顚倒入肅。而訟罪之蹤。旣不敢自同無故。且臣兄臣鍾厚。方帶司憲府持平。兩司通避。已成近例。公格私義。俱屬難安。終不免自陷違通之科。悚恐之極。恭俟譴罰。不意例勘旣靳。飭敎又嚴。臣於此一倍惶懍置身無地。而區區迷執。終難遽回。玆敢略入文字。仰于宸聽。伏乞聖明。亟命遞臣新授職名。使公私兩幸焉。臣旣不以言官自居。宜不敢妄有附陳。而目見辭敎之失平。處分之非常。大有關於君德。而臣若怵畏不言。是臣負殿下也。臣豈忍爲是哉。臣伏見傳敎下者。有藝文提學鄭履煥削爵門黜之敎。臣愚竊以爲過矣。噫。履煥之無罪錮廢。凡幾年矣。逮聖上御極。鋤治凶逆。朝著淸明。而履煥首蒙進擢。四方聞之。莫不拭目。豈意今日。遽陷大罪。危衷莫白耶。履煥名祖之孫也。言論之峻激。是渠家傳重。以鄕曲迂疎全不識忌諱。雖有些少失誤。在聖上扶植微陽之政。猶當從容誨諭。唯恐或傷。一朝摧折之至此。實非所望於我殿下者也。至於金龜柱私人之敎。殿下於是乎失言矣。履煥所秉執之義理。乃是天經民彝殄滅。他不得者。則履煥之言。乃是國人公共之言。所同者。非特一龜柱而已。今以其言之與龜柱同而斷之以私人。則須是與凶逆。同一心腸者然後。方可免於私人之歸矣。定豈理也哉。伏願聖上。淵然深思。亟寢成命。以光聖德焉。嚮臣於侍講經幄之日。敢以愼終如始四字。爲殿下獻矣。臣雖無狀。豈敢以聖志之或有退轉爲慮。而所大懼者。萬分一因此而忠志有却顧之歎。凶徒萌躑躅之心。則將奈國事何。此臣之所痛心者也。斷斷衷赤庶蒙天日之俯燭也。臣無任激切屛營之至。答曰。省疏具悉。凡今之執淸儀者。孰不攻奉朝賀乎。予攻之爾亦攻之。鄭履煥亦攻之。其攻之則一。而豈有若履煥私昵於金龜柱乎。昨日備忘。予則大加商量而命書者也。爾疏思之。履煥豈爾輩。與龜柱無相干涉乎。於此予亦有勉爾者。從今以後。毋動於乖激之論。乃心王室。爾其勿辭。卽爲察職。
정조 0년
丙申九月十一日辰時。上御尊賢閣。藥房入侍時。都提調鄭存謙。提調徐命善。副提調洪國榮。假注書柳孟養。記注官金鳳顯。記事官卜台鎭。醫官慶絢吳道炯徐命緯。以次進伏訖。存謙曰。夜間聖體。若何。上曰。一樣。存謙曰。王大妃殿氣候。何如。上曰。一樣矣。存謙曰。惠慶宮症候。今日則有少損之節云。臣等。不勝焦悶矣。上曰。口逆之症候。最是切悶。以故元氣未易蘇完之道。國榮曰。臣等。與諸醫商確。則粟米飮及鷄膏。有加入藥料云矣。上曰。醫官進前奏之。絢奏曰。粟米飮。當加陳皮吉更。鷄膏當入山査肉使君子肉矣。上曰。惠慶宮進服粟米飮前方中。加陳皮正錢吉更二錢煎入。鷄膏入山査肉五錢使君子肉三錢。一再煎入。出榻敎上曰。醫女全不成樣。不知脈理。不識點穴者。曰。以差備待令。出入深嚴之中。極爲駭然。存謙曰。此全不勸奬之致也。上曰。此是醫官之責也。兩廳首醫。越俸一等。上曰。敎之一朔。猝難責效。數月後提調捧講。若有不通之人。則首醫不可無罪。以此分付。可也。存謙曰。針醫朴春元。不可仍置。汰去。何如。上曰。於渠不足責。置之。可也。存謙曰。然則自其廳中用罰。似好矣。上曰。唯。上曰。醫女直宿於本院乎。國榮對曰。差備直宿矣。上曰。何不書出乎。仍命書榻敎曰。醫女三人。差備待令。上曰。同副承旨李鎭衡乘馹上來事。下諭。出傳敎上曰。闕內及各處入直武臣。晝仕出去。使之觀光於重試初試。出榻敎命退去。諸臣以次出。
정조 0년
丙申九月十一日巳時。上御尊賢閣。左承旨入侍時。左承旨鄭民始。假注書徐龍輔。記注官金鳳顯。記事官卜台鎭。以次進伏訖。上曰。筵說盡爲頒布乎。民始曰。於昨夜盡爲頒布矣。命書傳敎曰。禮房仍察。左承旨爲兵房。右承旨爲吏房。左副承旨爲工房。右副承旨爲刑房。同副承旨爲戶房。又命書傳敎曰。觀此松留狀啓。所謂沒技。只是騎芻。不特松都。諸道幾皆以騎芻爲沒技。此從易之弊也。都試不遠。以此申飭設行諸道。俾無猥雜。如今春松都事。自該曹嚴飭。又命書傳敎曰。軍兵以當次替代。將官以罰直人。限能讀入直事。分付。命退。承史以次退出。
정조 0년
丙申九月十一日未時。上御興政堂。大司諫入侍時。大司諫金鍾秀。右副承旨尹弘烈。假注書徐龍輔。記注官金鳳顯。記事官卜台鎭。以次進伏訖。上曰。副提調持湯劑入侍。賤臣承命而出。與都承旨洪國榮進伏。上曰。昨日事。果出於無隱之義也。今對諫長。雖不盡喩。若外面驟看。諫長亦何以詳知也。金龜柱之罪狀。非昨日始自下敎者也。自壬辰七月二十一日。至今年三月初五日以前。予於大妃殿。每有言端則仰陳者也。蓋奉朝賀事。不過伊時私自酬酢。而予之仰告於大妃殿者。特以無言不盡故也。若早料龜柱。因此而有呈疏之擧。則予何必仰告於慈殿。慈殿亦何必下布於渠也。而初未料此。特以無間之義。偶然因言端仰奏慈殿。而龜柱乃敢以此肆然謄之於章奏。此果臣子之分義乎。若於其時。先大王覽龜柱疏中追崇之說。若敎予以奉朝賀雖無狀。爲此等之說。爾在東宮。何可酬酢於此等議論云云。則予將以何辭仰對乎。奉朝賀之死生。特是餘事。而其所酬酢之事。卽予先親之事也。其所酬酢之時。卽予在儲之時也。從古儲位之克艱。顧何如哉。予於龜柱疏後。迫不獲已。乃權辭以實無是事云云。其所權辭。雖出於萬不獲已之致。予於心中。實有自愧。乃於聽政之翌日。始以其時權辭之意仰告於慈殿矣。儲宮之位。何等克艱。而龜柱乃敢以自內之言。謄諸章奏。若是容易乎。以故予侍慈殿。每以龜柱濫猾之罪仰陳矣。予之招來鄭履煥者。非爲其與龜柱切親也。特以廢棄草野。不入於向時濁亂之徒故也。其所曲保。又如何哉。德師輩之招。所出幾次。而一向疪覆者。欲一用之。及其上疏也。一遵龜柱之疏。至於人蔘事。而專事掇拾。是攻戚里而反助戚里之氣勢也。龜柱之攻斥奉朝賀。雖問之於龜柱。亦不敢曰。非私憾也。諫長之公平。予有知之。故予今洞諭矣。鄭履煥之名字。慈殿亦知之。慈殿何由而知鄭履煥之名乎。一疏再疏。履煥所論。專事掇拾龜柱之口氣。然則招履煥之意。果安在哉。德師一和。果以何罪。而只於履煥。如是曲保者。乃姑且觀之意也。今此諫長入侍。故予悉諭之。鍾秀曰。鄭履煥春間疏。上款事則臣常以爲當不敢復提。中款事亦不緊。故臣於其時。以不善爲之意。言于渠。而至若下款事。則金龜柱之當初疏陳。雖曰。急於請討。而其爲非所敢言。誠如聖敎矣。上曰。龜柱疏旣出之後。不知裏面者攻奉朝賀。固無怪矣。然以履煥今番疏論之。渠爲臣子。如知分義。則敢請傳敎之下不下乎。鍾秀曰。履煥今番疏。臣亦以爲不善爲之云矣。上曰。德師一和之時。予之一庇覆履煥。顧如何矣。其所論德師一和之前。輒以三件事言之。德師一和之後。去其一件事而言之矣。鍾秀曰。伊時賊勢甚張。而善類濱危。龜柱疏出於此時。故人多以此爲快。而未暇細勘其非所敢言。眞所謂逐鹿而不見泰山也。履煥則旣與龜柱相識之間。而討逆之論。與之相符。則自然與之相親。固其勢也。人情旣親之後。則雖有非處。未易覺知。跡太近之嫌。亦自然忘之易矣。然論事論人。當觀大體。履煥之與龜柱相親。只以議論之相符。而不能顧跡太近之嫌也。初非出於趨移附戚里之計。則私人二字之敎。豈不過當乎。國榮曰。臣有區區所見。敢此仰達矣。鳳漢之罪。雖非龜柱壬辰之疏。孰不知之。而龜柱事。臣伏見去夜筵說。實仰處分之嚴正矣。若戚里無罪。則何可抑勒加罪。而龜柱則以筵話觀之。烏得免濫猾之罪。但至於鄭履煥。廢棄草野。讀書養望。以乃祖之孫。不染於時俗。臣則雖未與履煥有素。而若其私人之敎。臣竊有所見焉。履煥以鄕谷蟄伏之蹤。猝爾上來。徒峻攻洪之論。而適此龜柱臚列鳳漢。故未暇細勘。掇拾用之。似是無傷。殿下不用戚里之敎。臣實欽仰。而至於鄭履煥者。實爲可惜。履煥雖親於龜柱。實是徒知其好。而未知其惡。若使履煥。早知去夜筵敎中裏面事。則豈可一向固守初見。殿下若招履煥。明白下敎則亦必曉然覺得。履煥豈爲龜柱而負國哉。朝廷之上。得一士爲難。深留聖念。是臣所望。上曰。諫長所見。何如。鍾秀曰。知申所奏。實是明白。善形容之言矣。國榮曰。若問諸履煥。猶以爲不改。則今日在廷諸臣。孰不非履煥乎。上曰。龜柱之罪。予當更諭矣。辛卯之宮城扈衛。實由金漢耆之所爲。其時予恐聖德之有累。忙告大妃殿曰。金漢耆之事。此何擧措。雖急於殺人。何乃作此無前之變乎云云矣。此非龜柱之罪乎。命國榮書傳敎曰。在外同副承旨許遞。大司諫金鍾秀除授。牌招察任。又命書傳敎曰。政事當日爲之。鍾秀弘烈先退。命進湯劑進御。上曰。左承旨入侍。賤臣承命而出。與左承旨鄭民始進伏。命書傳敎曰。方將昭布。御營大將金漢耆。爲先削職。上曰。御將命召。催促捧入。命書傳敎曰。兵曹判書具善復爲御營大將牌招傳授命召。又命書傳敎曰。本兵雖重。將望乏人不得已除授。兵曹判書具善復本職許遞。今日政卽爲擬入。上曰。命召連爲催促。而院隷之聲。何若是低微也。命書傳敎曰。注書柳孟養。不能檢飭院隷。爲先從重推考。命退。承史以次退出。
정조 0년
都承旨洪國榮藥院直宿。左承旨鄭民始齋直。右承旨金鍾秀齋宿。左副承旨兪彦鎬受由在外。右副承旨徐有防齋宿。同副承旨尹弘烈齋直。注書二員未差。假注書柳孟養藥院直徐龍輔仕直。事變假注書宋俊載仕。